ভোটার অধিকার যাত্রায় কোণঠাসা বিজেপি-জেডিইউ!

ওয়েব ডেস্ক : বিহারে বিরোধী জোটের ভোটার অধিকার যাত্রা অস্বস্তিতে ফেলে দিয়েছে শাসক বিজেপি-জেডিইউ (BJP_JDU) জোটকে। পাল্টা যুক্তি না পেয়ে এখন ব্যক্তিগত আক্রমণের রাজনীতি করছে বিজেপি। অথচ ইতিহাসে দেখা গেছে, বহুবার কংগ্রেস (Congress) নেতৃত্বকে অশালীন ভাষায় আক্রমণ করেছে বিজেপিই। তার ওপর, বিজেপির ডাকা বিহার বন্‌ধে মানুষ সাড়া দেয়নি, বরং বিজেপি কর্মীদের দেখা গেছে পথচারীদের মারধর করতে। এই ব্যর্থতা প্রমাণ করছে, বিহারে জনসমর্থন দ্রুত হারাচ্ছে বিজেপি।

বিহারে বিরোধী জোট ‘ইন্ডিয়া ব্লক’-এর ভোটার অধিকার যাত্রা শাসক বিজেপি-জেডিইউ (BJP_JDU) জোটের জন্য বড় রাজনৈতিক চ্যালেঞ্জ হয়ে উঠেছে। নির্বাচনের আগে এই কর্মসূচি ব্যাপক জনসমর্থন পেয়েছে। রাহুল গান্ধী (Rahul Gandhi) কর্ণাটকের মহাদেবপুরা কেন্দ্রে ভোটার তালিকা থেকে নাম বাদ দেওয়ার ঘটনাকে তথ্য-প্রমাণসহ সামনে এনেছেন। বিশেষত দরিদ্র ও প্রান্তিক মানুষের মধ্যে ভোট-চুরির বার্তা গভীরভাবে পৌঁছেছে। সুপ্রিম কোর্টও বিরোধীদের অভিযোগকে গুরুত্ব দিয়েছে, যা শাসকদলের অস্বস্তি বাড়িয়েছে।

আরও খবর : স্কুলের গেটে মারপিট! বুকে গাঁথা ছুরি নিয়ে থানায় হাজির নাবালক

বিজেপি-জেডিইউ (BJP-JDU) শিবির এর জবাব খুঁজে না পেয়ে এখন বিরোধীদের বিরুদ্ধে ব্যক্তিগত আক্রমণকে হাতিয়ার করছে। পাটনার সভায় মোদির মাকে নিয়ে অশালীন মন্তব্যের ঘটনাকে তারা রাজনৈতিক অস্ত্র হিসেবে ব্যবহার করছে। অথচ ইতিহাসে দেখা যায়, সোনিয়া গান্ধীকে “জার্সি গরু” বা “কংগ্রেসের বিধবা” বলা হয়েছিল, শশী থারুরের প্রয়াত স্ত্রীকে নিয়েও অশালীন মন্তব্য করা হয়েছিল বিজেপির তরফে। কিন্তু বিরোধীরা কখনও তা রাজনৈতিক লেনদেনে কাজে লাগাননি। সংসদ ভবনের ভেতরেই বিজেপি সাংসদ রমেশ বিধুরি সংখ্যালঘু বিরোধী ভাষা ব্যবহার করেছিলেন-যার স্মৃতি আজও টাটকা।

অন্যদিকে, বিজেপির (BJP) ডাকা বিহার বন্‌ধ কার্যত ভেস্তে গেছে। সাধারণ মানুষ রাস্তায় নামেনি, বরং দলীয় কর্মীরা পথচারীদের ওপর হামলা চালিয়েছে। অতীতে পুলওয়ামা বা তথাকথিত সার্জিক্যাল স্ট্রাইক-এর মতো ঘটনাকে নির্বাচনী হাতিয়ার বানিয়েছিল বিজেপি। এবারও অপারেশন সিঁদুর নিয়ে আবেগতাড়িত প্রচারের চেষ্টা চলছে। কিন্তু ভোটার তালিকা থেকে নাম বাদ দেওয়ার মতো মৌলিক অধিকারের প্রশ্নকে ঢেকে রাখা সম্ভব হচ্ছে না। তাই বিহার নির্বাচন কেবল সরকার পরিবর্তনের লড়াই নয়, গণতন্ত্র ও সংবিধান রক্ষার জন্যেও এক গুরুত্বপূর্ণ সংগ্রাম হয়ে উঠেছে।