রফার বদলে আসন নিয়ে মহাগঠবন্ধনে মহাঘোঁট!

ওয়েব ডেস্ক : রফার বদলে আসন নিয়ে মহাগঠবন্ধনে মহাঘোঁট ! বহু আসনে কংগ্রেস (Congress) ও RJD-র ‘বন্ধুত্বপূর্ণ লড়াই’? কংগ্রেসের প্রদেশ সভাপতির আসনও RJD চাইছে। কংগ্রেসের দাবি, RJD-র বিধায়ক আছে এমন ৪ আসন। মহাগঠবন্ধনে অশান্তি বাড়ছে।

রফা তো দূরের কথা, বিহারে মহাগঠবন্ধনের আসন ভাগাভাগির জট আরও জটিল হচ্ছে। পরিস্থিতি এমনই যে বিহারের ২৪৩টি বিধানসভা কেন্দ্রের মধ্যে ১০ আসনে ‘বন্ধুত্বপূর্ণ লড়াই’ হতে পারে কংগ্রেস (Congress) ও RJD-র সঙ্গে। বিহারের বিধানসভা নির্বাচনে আসন ভাগাভাগি নিয়ে শাসক- বিরোধী দুই শিবিরেই মতপার্থক্য ক্রমশ তীব্র হয়ে উঠছে। একদিকে শাসক শিবিরে BJP ও JDU-র মধ্যে আসন নিয়ে লড়াই চলছে। অন্য দিকে বিরোধীদের মহাগঠবন্ধনেও দুই প্রধান দল RJD ও কংগ্রেসের মধ্যেও বিরোধ চরমে।

আরও খবর : বিশ্ব মানের মুম্বই আন্তর্জাতিক ক্রুজ টার্মিনালের উদ্বোধন মোদির

শুক্রবার দিল্লিতে (Delhi) কংগ্রেসের (Congress) প্রার্থী বাছাই কমিটির বৈঠকে সিদ্ধান্ত হয়েছে, দলের বর্তমান ১৭ জন বিধায়ককেই ফের প্রার্থী করা হবে। ৫ বছর আগে,২০২০ সালের বিধানসভা নির্বাচনে কংগ্রেস ৭০টি আসনে লড়ে ১৯টি আসনে জিতেছিল। পরে ২ জন বিধায়ক দলবদল করেন। বর্তমান ১৭ জন বিধায়ককে প্রার্থী করার সঙ্গেই কংগ্রেস আরও এমনকিছু আসন চাইছে, যেখানে জয়ের সম্ভাবনা রয়েছে। এর মধ্যে ৪টি আসনে এখন RJD-র বিধায়ক রয়েছেন।

কংগ্রেস যুক্তি দিচ্ছে, রাহুল গান্ধীর (Rahul Gandhi) নেতৃত্বে ভোটার অধিকার যাত্রার পর কংগ্রেসের পক্ষে ঢেউ উঠেছে। তাই আরো আসন চাই। এ প্রসঙ্গে RJD-র বক্তব্য, নিচু তলায় কংগ্রেসের সংগঠনই নেই, তাও বাড়তি আসন চাইছে। এদিকে শোনা যাচ্ছে, কংগ্রেসকে জেতা আসন ছেড়ে দিলে RJD-র ওই বিধায়করা প্রশান্ত কিশোরের দলে যোগ দেবেন। ওদিকে RJD-র পাল্টা দাবি, ঔরঙ্গাবাদ জেলার কুটুম্বা আসন কংগ্রেস ছেড়ে দিক। ওই আসনে এখন প্রদেশ কংগ্রেস সভাপতি রাজেশ কুমার বিধায়ক। পরিস্থিতি যেদিকে গড়াচ্ছে, রাজনৈতিক পর্যবেক্ষকদের অভিমত, আসন বন্টন নিয়ে ভোটের আগেই মুখ দেখাদেখি বন্ধ হতে পারে বিহারের কংগ্রেস ও RJD নেতাদের।