ভোটের আগে স্বস্তি বিহারের মুখ্যমন্ত্রীর, কী বলল দিল্লি হাইকোর্ট?

ওয়েব ডেস্ক: এবছরই বিহার বিধানসভা নির্বাচন (Bihar Assembly Election)। ইতিমধ্যে মাঠে নেমে পড়েছেন বিহারের (Bihar) নবমবারের মুখ্যমন্ত্রী তথা জেডিইউ সুপ্রিমো নীতীশ কুমার (Nitish Kumar)। এনডিএর তরফে প্রধানমন্ত্রী নরেন্দ্র মোদির সঙ্গে বিহারে সরকারি কর্মসূচিতে অংশ নিয়ে কার্যত ভোটের দামামা বাধিয়ে দিয়েছেন তিনি। তারই মধ্যে স্বস্তির খবর বিহার মুখ্যমন্ত্রীর জন্য। নীতীশ কুমারকে জেডিইউ সভাপতি করার বিরুদ্ধে হওয়া আবেদন খারিজ দিল্লি হাইকোর্টে।

নীতীশ কুমারকে দলীয় সভাপতি করার বিরুদ্ধে হওয়া আবেদন নিম্ন আদালতে খারিজ হয়েছিল আগেই। এবার দিল্লি হাইকোর্টের ডিভিশন বেঞ্চে করা আবেদনও খারিজ। সংযুক্ত জনতা দল (জেডিইউ) থেকে বহিষ্কৃত সদস্য গোবিন্দ যাদব দলের নির্বাচন প্রক্রিয়া নিয়ে প্রশ্ন তুলেছিলেন। ২০১৬, ২০১৯ এবং ২০২২ সালে নীতীশকে সভাপতি করার নির্বাচন পদ্ধতি দলীয় সংবিধান বিরোধী বলে দাবি তাঁর। জনপ্রতিনিধিত্ব আইন লঙ্ঘন করে দলীয় নির্বাচন পদ্ধতিতে সংশোধন করা হয় বলেও অভিযোগ। দলীয় সংবিধানে পরিবর্তন করা হলে তা জনপ্রতিনিধিত্ব আইন অনুযায়ী নির্বাচন কমিশনকে জানানোর কথা। কিন্তু তা না করেই দলীয় সংবিধান সংশোধন করার অভিযোগ।

আরও পড়ুন: এখনই ব্যবস্থা নয় প্রাক্তন সেবি চেয়ারম্যানের বিরুদ্ধে

মামলার বক্তব্যে যথাযথ তথ্য ও যুক্তির অভাব। সেইসঙ্গে সংবিধান অনুযায়ী এই বিষয়বস্তু নিয়ে বিচার হতে পারে না। এমন অভিমত সহ একক বিচারপতির কাছে মামলা খারিজ। কিন্তু এই রায়ের বিরুদ্ধে ডিভিশন বেঞ্চেও আবেদন খারিজ হওয়ায় স্বস্তি নীতীশের।